

|  |
| --- |
| **ГОДИШЕН ДОКЛАД****НА КОМИСИЯТА ПО ПОМИЛВАНЕ** |
| **23 ЯНУАРИ 2018 г.****22 ЯНУАРИ 2019 г.** |

Администрация на президента

**СТРУКТУРА НА КОМИСИЯТА.**

Комисията се състои от пет члена, вкл. председател. Назначени са с укази на президента. Към КП работят двама главни експерти. Членовете на комисията и експертите са лица с доказани професионални качества – юристи, криминолози, психолози, лекари. Всички имат богат практически опит в съответната област и наука, част от тях са и дългогодишни членове на комисията през предшестващи мандати.

**ДЕЙНОСТ НА КОМИСИЯТА.**

Президентът/вицепрезидентът упражняват правото на помилване съгласно чл. 98,т. 11 от Конституцията. Помилването е израз на държавна милост, извършва се по вътрешно убеждение и винаги се отнася до определено лице и се дава в определен момент и при преценка на множество обстоятелства към конкретен момент.

 Основна цел на дейността на Комисията е осигуряване на всички необходими условия, събиране на достъпни данни и доказателства и изготвяне на становища с предложения, за да може държавният глава или вицепрезидентът да вземе информирано решение по вътрешно убеждение във всеки отделен случай.

Комисията по помилванията прие правила за работата си, които са утвърдени с Указ №195/20.07.2018 г. на президента. Правилата са приети след влизане в сила на Европейския регламент за защита на личните данни ЕС 2016/679 и са съобразени с разпоредбите му, както и с другите норми, относими към материята. В тях са регламентирани правното положение и функции на Комисията, състава, редът за осъществяване и публичност на дейността. Специален раздел е посветен на стажантската програма на комисията.

**ОБЩИ ДАННИ.**

 Комисията поддържа и обработва данни само въз основа на отправените молби за помилване. Изводите от работата й и тенденциите, които се извеждат също са базирани на тези молби и не се съпоставят с данни от официалните бази, поддържани от МВР, МП, Прокуратура, НСИ. Показателите, по които Комисията квалифицира случаите са в съответствие с основните критерии, които членовете на комисията прилагат при оценката на обстоятелствата и данните при молбите за помилване. Разликата в цифровите данни се основава на спецификата на поддържаната база данни - преписки/молби.

За разглеждания период са постъпили 411 нови молби. Комисията е провела 27 заседания, на които са били разпределени 444 преписки, докладвани са 430, които са решени. Средната натовареност на член от Комисията е 86 преписки.

Броят на разгледаните и решени молби на месец зависи от срока, в който Комисията получава поискана информация по случая от други органи и лица. През 2018 г. не е имало големи забавяния вследствие на късно подадена информация.

**ПРОФИЛ НА МОЛИТЕЛИТЕ.**

Молителите са предимно самите осъдени лица, от които 342 са мъже, а 16 са жени. Подадени от адвокати, близки или други лица и организации са 28 молби.

При анализ на възрастовата структура на молителите се установява, че най-голяма група са лицата на възраст 30-60 години, следвани от молителите на възраст между 20-30 години и тези над 60 години. През периода няма подадени молби от пълнолетни лица до 21 години, както и от непълнолетни.

Образователният профил на молителите за 2018 г. е следният:

Почти половината от молителите са без професия, следвани от тези, упражняващи различна професионална дейност, нискоквалифициран труд и пенсионери.

Най-голям е броят на молителите, които имат брак или живеят в условията на брачно съжителство, следвани от тези, които нямат партньор или са разведени.

Спрямо предходни периоди отново преобладава броят на молителите с трайно утвърден криминален модел на поведение, следвани от тези с ескалиращ престъпен модел.

Намалява броят на молители с чисто съдебно минало.

Най - голям е броят на молителите с риск от рецидив, определен като среден към висок, следвани от тези с висок, среден и нисък.

От изведените дефицитни зони най-често срещани са тези на отношение към извършеното правонарушение и уменията за мислене. Следват ги начинът на живот и обкръжение, умения за общуване, образование и квалификация, психологични фактори, употреба на алкохол и наркотици.

**ПРОФИЛ НА МОТИВИТЕ ЗА ИСКАНЕ НА ПОМИЛВАНЕ.**

Почти равен е броят на молителите, искащи помилване по хуманитарни причини и тези, които търсят основание за помилване в здравословното си състояние.

В първия случай се включват искания за помилване поради твърдения за влошаване на семейните отношения вследствие изтърпяване на наказанията, необходимост от полагане на грижи и осигуряване издръжка на семейството и особено на деца, заболявания и смърт на близки. Тези твърдения са в пълно противоречие със заключенията, до които Комисията достига след преценка на представените фактически данни – в повечето случаи нито едно от изтъкваните обстоятелства не е било мотив, достатъчен да възпре молителя от извършване на престъплението, поведението на самите молители е причина за влошените отношения в семейството, липсата на трудова заетост не осигурява финансова издръжка на семействата, в много от случаите именно членове на семействата са жертви на престъпленията на молителите.

Във втория случай обикновено се твърди, че здравословното състояние е несъвместимо с наказанието, че наказателната репресия е прекомерна, че молителят се нуждае от специализирани медицински грижи. Тези твърдения отново са в противоречие с установяваното от Комисията – същото здравословно състояние е било налице и преди и по време на извършване на престъпленията, изтърпяването на наказанието не е несъвместимо със здравословното състояние. Намирайки се в местата за лишаване от свобода молителите са здравно осигурени и се ползват със същите права както и лицата, които са на свобода. В множеството от случаите лицата получават консултации и лечение, които не биха могли да си осигурят на свобода поради липса на трудова заетост и осигуряване. В случай на усложняване на състоянието лицето е ползвало уредената в НПК възможност за прекъсване на изтърпяване на наказанието.

Фактически изтърпяната част от наказанието, самооценката за добро поведение, наличието на награди и липса на наказания, полагането на труд или желанието за такова са следващите мотиви. Това са предпоставките за условно предсрочно освобождаване, който е един от предвидените в закона редовни за освобождаване от изтърпяване на наложеното наказание и осъдените ги изтъкват, когато по отношение на тях още не са настъпили предвидените в закона условия за прилагате, когато им е отказано УПО от съда или когато вече са били предсрочно освободени.

Твърдението, че лицето се разкайва за деянието си присъства в повечето от молбите. През разглеждания период са малобройни случаите, когато лицето се укрива от правосъдието и/или се намира в чужбина и изтърпяването на наказанието не е започнало.

Когато молбите са подадени от адвокат, в тях основно се съдържат части от аргументите, използвани при обжалването на съответната присъда, твърдят се нарушения на материалното и процесуалното право и недоказаност на деянието. Доколкото помилването не е способ за ревизия на присъдата, извън компетенциите на Комисията е да се произнася по тези въпроси.

Молбите от близките или трети лица обикновено повтарят мотивите на осъденото лице

**ПРОФИЛ НА ПРЕСТЪПЛЕНИЯТА, ИЗВЪРШЕНИ ОТ МОЛИТЕЛИТЕ.**

**Най-голям брой от желаещите помилване са тези, извършили престъпления против собствеността:**

**Кражби**

**Грабежи**

**На второ място са престъпленията против личността.**

**Убийства**

В „други“ са включени единични случаи на превишаване пределите на неизбежна отбрана, смърт в следствие на причинена тежка телесна повреда и 3 опита за убийство.

**На следващо място са извършителите на престъпленията по раздел Разврат от НК**

В „други“ са включени малобройни случаи на квалифицирани състави на двете престъпления, „склоняване към проституция“ и „създаване и разпространение на порнографска продукция“.

**Следват случаите на престъпления срещу дейността на различни държавни органи.**

В „други“ са включени малобройни случаи на използване на неистински платежни документи, нарушаване на граничния режим, укриване на данъчни задължения, 3 случая на трафик на хора.

**Извършилите присвояване са общо 4 случая.**

**Измами.**

В „други“ са включени са малобройни случаи на документна измама.

**Телесни повреди**

**Транспортните престъпления са значителен брой**, от които само едно е по основния текст чл. 342, всички останали случаи са по – чл.343 НК.

Три са случаите на създаване на престъпна група, 7 – хулиганство, 2 палежа, 3 незаконно притежание на оръжие, 4 на отнемане на МПС за ползване,1 на производство на храни и напитки в нарушение на правилата. Имаме един случай на отвличане, 3 на принуда и 4 на закана за убийство.

**ПРОФИЛ НА МОЛИТЕЛИТЕ ПО РАЗМЕР НА ИЗТЪРПЯВАНОТО НАКАЗАНИЕ.**

 Над 70% от желаещите помилване изтърпяват наказание до 10 г. лишаване от свобода. Следват тези изтърпяващи наказание до 20 и повече години. Почти равен е и броят на молителите с доживотен затвор и доживотен затвор без замяна.

**ПРАКТИКА НА КОМИСИЯТА.**

 Молбата от всяко лице получава свой идентификационен номер и разглеждането на случая обединява всички последващи искания от същото или други лица, документи от прокуратурата, съда, органите по изпълнение на наказанията, органите на местна власт, служби за закрила на детето и др. в зависимост от конкретния случай.

 Всеки молител получава писмено уведомление за отказа да бъде помилван.

 В случай на помилване се издава указ на президента/вицепрезидента.

 Прекратено е разглеждането на случаите, в които:

* молбата е подадена отново след скорошно разглеждане на случая и има отказ от помилване и не са настъпили нови и важни обстоятелства, които да налагат разглеждането на случая по същество;
* има висящ наказателен процес или няма влязла в сила присъда с наложено наказание по което да бъде приложено помилване;
* към датата на заседанието молителят е изтърпял наказанието си.

Отказ от помилване са получили 338 молби по 335 преписки. В случаите на отказ Комисията е достигнала до извода, че помилването ще представлява омаловажаване на опасността на дееца за обществото и тежестта на извършеното деяние, че корекционният процес не е дал положителни резултати, че не са налице нови и изключителни обстоятелства, които да правят изтърпяването на наказанието нехуманно или нецелесъобразно.

Комисията е направила 10 предложения за помилване, от които 6 са уважени, в три случая има отказ, а един е чакащ.

**СТАЖАНТСКА ПРОГРАМА И ДРУГИ ДЕЙНОСТИ.**

 През периода Комисията продължи успешното развитие на стажантската си програма. През м. март 2018 г. завърши успешно групата от 5 студенти, приета през м. ноември 2017 г. През 2018 г. имаше прием на две групи – през м. април - 6 и м. ноември – 7 стажанти. На успешно завършилите вицепрезидентът връчи сертификати. Последната група продължава обучението си.

 На работна среща на ГДИН и началниците на затворите бяха обсъдени въпроси за подобряване взаимодействието с Комисията по помилванията и подобряване на съдържанието справките за осъдените лица.

Започна работно взаимодействие с кръжока по наказателно право на СУ“ Св. Кл. Охридски“.

**ИЗВОДИ.**

**По-важните показатели от разглежданите молби:**

По отношение на молителите, сравнено с предишни периоди от работата на Комисията може да се направи извод, че бележи сериозен ръст броя на тези със средно образование – 38% / напр. 23 % през 2016 г./от всички молители. Съответно намалява броят на молителите без образование – от 15 % на 8% за същите периоди.

 Намалява броят на молителите с чисто съдебно минало.

 По отношение профила на извършените от молителите престъпления следва да се изведе тревожната тенденция на значителен превес на по-тежките състави на извършените престъпления – при престъпленията против собствеността преобладават по-тежко квалифицираните кражби и тези, извършени при условията на рецидив; по-тежко наказуемите грабежи; измами в особено големи размери; особено отчетлива е посочената тенденция при убийствата – по-тежко наказуемите са 73%;

 При по-тежките състави на престъпленията определено значим фактор е употребата на алкохол и наркотици. Употребата на алкохол е доминиращ фактор преобладаващ при престъпленията против личността, а употребата на наркотици – при транспортните престъпления и престъпленията против собствеността.

 Тревожно е нивото на тежки престъпления – убийства, телесни повреди, блудства и изнасилвания с битов характер – извършени в рамките на семейството или домакинството.

 Увеличават се случаите – малко над половината, в които основен мотив за помилване е влошеното здравословно състояние на молителите.

 Случаите на извършени престъпни деяния при определящ фактор психично здраве са устойчиво множество.

 Увеличават се случаите на молители - осъдени от чуждестранни съдилища български граждани, които изтърпяват наказанията си в български МЛС след екстрадиция и приспособяване на присъдата от български съд.

**ПРЕПОРЪКИ.**

 Направените изводи от дейността на Комисията обосновават необходимостта от сериозни промени областите на:

- превенция на престъпността и ресоциализацията на изтърпелите наказание и помилвани;

- промяна в дейностите на всички ключови институции, които се занимават с интеграция или ресоциализация на лица изтърпяващи и изтърпели наказание лишаване от свобода или помилвани, акцентираща върху превенцията на рецидива и съдействие за успешното им социално включване;

- използване на образователните институции при работа с подрастващи и млади хора за превенция на престъпността;

- социална интеграция и трудова дейност на членовете на семействата на осъдените лица и засилена протекция по отношение на непълнолетните им деца;

- развитие на програми за съдействие на лица, при които за извършеното деяние доминиращ фактор е употребата на алкохол, наркотици или компрометирано психично здраве. В местата за лишаване от свобода те преминават през система от различни програми за преодоляване на зависимостите и получават адекватно лечение при психични проблеми, но в условия на свобода тези подпомагащи ги елементи напълно липсват.